EXCLUSIV Liviu Ciobotariu a refuzat FC Voluntari, iar ilfovenii s-au reorientat
Nicolae Dică (43 de ani) nu a rezistat mai mult de 40 de zile la FC Voluntari.
"Instalat" pe 31 ianuarie la FC Voluntari, Nicolae Dică a fost demis de la echipă din cauza rezultatelor modeste. În șapte partide nu a reușit să câștige, iar echipa a ajuns pe penultimul loc, poziție direct retrogradabilă.
UPDATE 18:30 | Ciobotariu a refuzat propunerea venită din partea celor de la FC Voluntari. Ilfovenii și-au încercat norocul și cu Marius Șumudică, dar s-au lovit, de asemenea, de un refuz, din informațiile PRO TV și Sport.ro.
Potrivit Orange Sport, favorit pentru preluarea postului de antrenor de la FC Voluntari este Ovidiu Burcă (43 de ani), fostul antrenor al lui Dinamo.
Știrea inițială:
Astfel, conducerea a hotărât să facă o schimbare la nivelul băncii tehnice chiar înainte de prima etapă din play-out. Din informațiile PRO TV și Sport.ro, ilfovenii vor să-l readucă la echipă pe Liviu Ciobotariu (52 de ani), care a pregătit echipa între 2021 și 2023.
FC Voluntari îl vrea pe Liviu Ciobotariu la echipă
Antrenorul a plecat de la echipă la finalul sezonului precedent, în luna iunie, când a ales să semneze cu Sepsi OSK, deținătoarea Cupei României. "Ciobi" a rezistat doar până în noiembrie la Sfântu Gheorghe, iar în prezent este liber de contract.
Rămâne de văzut dacă Liviu Ciobotariu va decide să accepte oferta venită din partea lui FC Voluntari, având în vedere că ilfovenii sunt implicați direct în lupta pentru salvarea de la retrogradare.
Practic, următorul antrenor al echipei va avea la dispoziție doar nouă meciuri pentru a redresa situația, la care se vor adăuga încă două în cazul în care echipa va reuși să prindă barajul pentru retrogradare/menținere în Superligă.
Înainte de ultimul meci din sezonul regulat, scor 0-0 cu Universitatea Cluj, Nicolae Dică a fost întrebat direct despre posibilitatea de a pleca de la club.
"Nu știu, asta aflați de la conducere. Mereu la fotbal e presiune, dar au fost și alte echipe în România care au pierdut patru, cinci, șase meciuri consecutive, au prins și pregătirea de vară, de iarnă, dar nu s-a pus problema să fie antrenorii schimbați. Eu am prins și meciuri dificile", a spus antrenorul.
Ultimele "mandate" ale lui Nicolae Dică
În ultimii doi ani, Nicolae Dică a antrenat patru echipe. A rezistat trei luni la FCSB, cu care a reușit să se califice în grupele Conference League, iar apoi a fost "instalat" la CS Mioveni de unde a plecat după patru luni, după ce nu a reușit să se salveze de la retrogradare.
A urmat FCU Craiova, unde a rezistat doar cinci etape, iar acum FC Voluntari, unde nu a reușit să redreseze situația.
Urmăriți SPORT.RO și pe Google News